CELEX: 32009D0015
Language: mt
Date: 2008-12-19 00:00:00
Title: 2009/15/KE: Deċiżjoni tal-Kummissjoni tad- 19 ta' Diċembru 2008 li tirrifjuta applikazzjoni għall-introduzzjoni ta’ denominazzjoni fir-reġistru tad-denominazzjonijiet protetti tal-oriġini u l-indikazzjonijet ġeografiċi protetti pprovdut fir-Regolament tal-Kunsill (KE) Nru 510/2006 ( Džiugas ) (IĠP) (notifikata taħt id-dokument numru C(2008) 8423)

13.1.2009   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 8/24
            
         DEĊIŻJONI TAL-KUMMISSJONI
   tad-19 ta' Diċembru 2008
   li tirrifjuta applikazzjoni għall-introduzzjoni ta’ denominazzjoni fir-reġistru tad-denominazzjonijiet protetti tal-oriġini u l-indikazzjonijet ġeografiċi protetti pprovdut fir-Regolament tal-Kunsill (KE) Nru 510/2006 (Džiugas) (IĠP)
   (notifikata taħt id-dokument numru C(2008) 8423)
   (it-test bil-Litwan biss huwa awtentiku)
   (2009/15/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u partikolarment it-tieni subparagrafu tal-Artikolu 6(2) tiegħu,
   Billi:
   
               (1)
            
            
               Skont l-Artikolu 6(1) tar-Regolament (KE) Nru 510/2006 u f’konformità mal-Artikolu 17(2) tiegħu, il-Kummissjoni eżaminat l-applikazzjoni għar-reġistrazzjoni tad-denominazzjoni “Džiugas” bħala indikazzjoni ġeografika protetta għal ġobna, imressqa mil-Litwanja u li waslet fil-15 ta’ Ġunju 2005.
            
         
               (2)
            
            
               B’risposta għal talbiet mill-Kummissjoni, il-Litwanja pprovdiet verżjoni ġdida tal-ispeċifikazzjoni flimkien ma’ sommarju kif ukoll tagħrif addizzjonali, li waslu fit-3 ta’ Lulju 2006, il-5 ta’ Diċembru 2006 u t-3 ta’ Settembru 2008.
            
         
               (3)
            
            
               Il-Kummissjoni talbet, inter alia, għal kjarifiki rigward in-natura tar-rabta bejn il-karatteristiċi tal-prodott li għalih kienet qed tintalab ir-reġistrazzjoni u l-oriġini ġeografika speċifika tiegħu.
            
         
               (4)
            
            
               Wara li eżaminat il-materjal imressaq fl-applikazzjoni mil-Litwanja, il-Kummissjoni nnutat li l-kwalità speċifika jew il-karatteristiċi tal-ġobna huma kkawżati mill-meotdu tal-produzzjoni tagħha, u ma jistgħux ikunu attribwiti għall-oriġini ġeografika tagħha. L-ispeċifikazzjoni tistqarr li r-rabta bejn il-ġobna “Džiugas” u ż-żona tagħha hija espressa bil-meotdu speċifiku tal-produzzjoni tagħha, li jagħtiha karatteristiċi fiżiċi, kimiċi u organolettiċi li ma jinstabux f’ġobnijiet oħra. Barra minn hekk, l-ispeċifikazzjoni tasserixxi li l-metodu ta’ produzzjoni tal-ġobna “Džiugas” jiddetermina l-kontenut ogħla ta’ manjeżju u kalċju fiha, u li l-karatteristiċi organolettiċi partikolari tal-ġobna “Džiugas”, il-kulur kemmxejn safrani b’laqtiet griżi u t-togħma friska tagħha, huma riżultat tal-metodu tal-produzzjoni tagħha. Fin-nuqqas ta’ rabta bejn dawn it-tliet fatturi u l-oriġini ġeografika, l-applikazzjoni ma tissodisfax il-kriterji bażiċi għar-reġistrazzjoni bħala indikazzjoni ġeografika protetta.
            
         
               (5)
            
            
               Għaldaqstant ma ntweriex li hemm rabta fit-tifsira tat-tieni inċiż tal-Artikolu 2(1)(b) tar-Regolament (KE) Nru 510/2006.
            
         
               (6)
            
            
               Fid-dawl ta’ dan ta’ hawn fuq, l-applikazzjoni biex id-denominazzjoni “Džiugas” tkun irreġistrata bħala indikazzjoni ġeografika protetta għandha tkun irrifjutata.
            
         
               (7)
            
            
               Il-miżura pprovduta f’din id-Deċiżjoni hija konformi mal-opinjoni tal-Kumitat Permanenti għall-Indikazzjonijiet Ġeografiċi Protetti u d-Denominazzjonijiet Protetti tal-Oriġini,
            
         ADOTTAT DIN ID-DEĊIŻJONI:
   Artikolu 1
   L-applikazzjoni biex id-denominazzjoni “Džiugas” tkun irreġistrata hija b’dan irrifjutata.
   Artikolu 2
   Din id-Deċiżjoni hija indirizzata lir-Repubblika tal-Litwanja.
   
      Magħmula fi Brussell, 19 ta’ Diċembru 2008.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 93, 31.3.2006, p. 12.